open-index/open-wikipedia-markdown huggingface dataset:
Glims

**Glims** eli Talomuseo Glims on vanha espoolainen maatila Karvasmäen kylässä Bembölessä. Glims on toiminut maatilana ainakin 1500-luvulta 1900-luvun alkuun saakka. Museoalueen muodostavat 11 alkuperäisillä paikoillaan olevaa rakennusta, joista vanhimmat ovat peräisin 1700-luvulta. Alue muutettiin museoksi vuonna 1958. Talomuseo Glims on osa KAMU Espoon kaupunginmuseota.   

Glims sijaitsee keskellä Espoota, lähellä Jorvin sairaalaa ja lähellä entistä Helsinki-Turku valtatietä eli niin sanottua Kuninkaantietä. Talon lähellä virtaa Glimsinjoki.  

## Historia
Ensimmäinen nimeltä tunnettu isäntä Glimsissä oli Peder Nilsson, josta on tieto vuodelta 1540. Vanhimmat rakennukset ovat 1700-luvulta peräisin olevat luhtiaitta ja päärakennus. Talon on omistanut Lönnbergin suku 1807—1950. Glims on ollut toimiva maatila vielä 1900-luvun alussa. Glimsissä on ollut kestikievari ainakin kolmeen otteeseen 1700- ja 1800-luvuilla. Museona Glims on ollut vuodesta 1958. Talomuseo Glimsissä järjestetään vaihtuvia näyttelyitä sekä tapahtumia, kuten työnäytöksiä ja opastuksia. Päärakennuksessa on myös museopuoti ja alapihalla kahvila. 

## Rakennukset
Glimsin kaksi asuinrakennusta ja luhtiaitta muodostavat oman yhtenäisen pihapiirinsä. Tuparakennuksessa voi tutustua 1800-luvun lopun asumiseen. Rakennuksessa on myös kestikievarihuone.

## Galleria

Tiedosto:Glims mainbuilding.JPG|Museon päärakennus
Tiedosto:Glims - Fabric making.JPG|Pellavan valmistukseen käytettyjä välineitä esillä museossa tallin ylisillä. 
Tiedosto:Glims - cabin of Tilkki-Vihtori.JPG|Tilkki-Vihtorin tupa


## Lähteet
*Espoon kaupunginmuseo: *Glims talomuseo: Elämyksiä eilisestä*.

### Viitteet

## Aiheesta muualla

* Espoon kaupunki: Talomuseo Glims
* Glimsin virtuaalinäyttely 
* Talomuseo Glimsin Facebook-sivu
Patton

**Patton** voi tarkoittaa seuraavia:

;henkilöitä:

* Brad Patton (s. 1972), australialainen taitoluistelija ja pornonäyttelijä
* Candice Patton (s. 1988), yhdysvaltalainen näyttelijä
* Charlie Patton (1891–1934), yhdysvaltalainen delta-blues -laulaja ja -kitaristi
* Chris Patton (s. 1971), yhdysvaltalainen näyttelijä ja ääninäyttelijä
* Chuck Patton, yhdysvaltalainen animaatio-ohjaaja ja animaattori
* Darvis Patton (s. 1977), yhdysvaltalainen pikajuoksija
* Fiona Patton (s. 1962), kanadalainen kirjailija
* George S. Patton Sr. (1833–1864), yhdysvaltalainen sotilas, Amerikan konfederaation armeijan eversti
* George S. Patton (synt. George William Patton, 1856–1927), yhdysvaltalainen poliitikko ja asianajaja
* George S. Patton Jr. (1885–1945), yhdysvaltalainen panssarikenraali
* Mark Patton (s. 1964), yhdysvaltalainen näyttelijä
* Mel Patton (1924–2014), yhdysvaltalainen pika- ja viestijuoksija, olympiavoittaja
* Mike Patton (s. 1968), yhdysvaltalainen metallimusiikin laulaja
* Paula Patton (s. 1975), yhdysvaltalainen näyttelijä
* Peter Patton (1876–1939), brittiläinen jääkiekkoilija ja urheiluvaikuttaja
* Robert M. Patton (1809–1885), yhdysvaltalainen Whig-poliitikko, Alabaman kuvernööri 1865–1867.
* Will Patton (s. 1954), yhdysvaltalainen näyttelijä

;muita merkityksiä:

* *[[Panssarikenraali Patton]]*, elokuva vuodelta 1970
* kenraali George S. Pattonin mukaan nimensä saaneita yhdysvaltalaisia panssarivaunuja:
** M47 Patton
** M48 Patton
** M60 Patton
Assi Koivisto

**Assi Elina Koivisto-Allonen** (s. 20. toukokuuta 1957 Turku) on presidentti Mauno Koiviston ja Tellervo Koiviston tytär. Hän on vanhempiensa ainoa lapsi. Assi Koivisto on koulutukseltaan ekonomi ja työskenteli Access Partners Oy:n toimitusjohtajana.

Koiviston ensimmäinen puoliso oli liikemies Jari Komulainen. Toinen ja nykyinen puoliso on diplomi-insinööri Heikki Allonen. Koivistolla ei ole omia biologisia lapsia, mutta perheeseen kuuluvat Allosen kaksi lasta hänen edellisestä avioliitostaan.

Vuoden 1982 presidentinvaalissa Koivisto valittiin isänsä valitsijamieheksi Uudenmaan läänin vaalipiiristä. Muutoin hän ei ole osallistunut politiikkaan.

Koivisto voitti Suomen mestaruuden painonnostossa 60-vuotiaiden naisten 55 kilon sarjassa vuoden 2019 huhtikuussa tempauksen ja työnnön yhteistuloksella 58 kiloa. Hän alkoi nostaa painoja kärsittyään selkäkivuista, joihin se auttoi. Vuonna 2022 hän voitti yli 65-vuotiaiden alle 55 kilon sarjassa maailmanmestaruuden.

## Lähteet
Rosenbad

**Rosenbad** on Ruotsin pääkaupungin Tukholman keskustassa sijaitseva rakennus. Rakennuksessa sijaitsevat muun muassa Ruotsin pääministerin työtilat sekä useita Ruotsin hallituksen tiloja. Rosenbad sijaitsee Norrmalmilla Norrströmin pohjoisrannalla Riksbron-sillan ja Drottninggatanin länsipuolella.

Jugend-tyyliä edustava Rosenbad rakennettiin vuosina 1899–1904, ja sen suunnitteli arkkitehti Ferdinand Boberg. Kyseessä oli alkujaan liike- ja asuinrakennus, jonka toisessa osassa toimi Nordiska Kreditbanken -pankki ja toisessa Rosenbad-ravintola. Talon julkisivu on joelle päin. Rakennus saneerattiin Ruotsin hallituksen kanslian käyttöön vuonna 1981. Jo sitä ennen tiloissa oli toiminut pitkään kauppaministeriö.

Rosenbad sijaitsee lähellä Ruotsin pääministerin virka-asuntoa, Sagerin taloa. Ruotsin valtiopäivätalo on suoraan Rosenbadia vastapäätä Helgeandsholmenin saarella. Myös Tukholman kuninkaanlinna sijaitsee rakennuksen lähettyvillä.

## Lähteet

## Aiheesta muualla

* Tietoa Rosenbadista Regeringskanslietin sivuilla
Venäläis-eurooppalainen laika

**Venäläis-eurooppalainen laika** () on venäläinen koirarotu.

Vuosina 2020–2025 Suomessa syntyi joka vuosi noin kolmekymmentä venäläis-eurooppalaista laikaa.

## Ulkonäkö
Venäläis-eurooppalainen laika on pienin laika. Se on keskikokoinen, vankkarakenteinen pystykorva. Sen pää on kolmiomainen, silmät vinot ja häntä kaartuva. Niskassa on karvapeitteen muodostama kaulus. Suora karvapeite on yleensä väriltään mustavalkoinen, mutta myös harmaa, musta, pippuri & suola ja valkoinen ovat mahdollisia. Uroksen ihannekorkeus on 56 cm ja nartun 52 cm.

## Luonne ja käyttäytyminen
Venäläis-eurooppalainen laika on vahvasti omistajaansa ja perheeseensä kiintyvä koira. Rotu sopii hyvin luonteensa vuoksi myös seuruemetsästykseen. Venäläis-eurooppalainen laika sopii hyvin perhekoiraksi ja on myös erinomainen vahtikoira. Rotu ei sovi kaupunkiin, koska se tarvitsee paljon liikuntaa pysyäkseen terveenä sekä fyysisesti että henkisesti. 

## Alkuperä

Venäläis-eurooppalaisen laikan esi-isät olivat metsästyspystykorvia, joita eli Venäjän Euroopan puoleisilla alueilla. Desmond Morrisin mukaan jalostukseen käytettiin myös aggressiivisena tunnettua rotua nimeltä *Utchak Sheepdog*, jotta luonteen "raivokkuus" ja ulkoinen koko kasvaisivat.

## Terveys
Rodun keskimääräinen elinikä on vain noin kahdeksan vuotta, kun tarkastellaan vuosina 2011–2025 kuolleita rodun edustajia. Kuolleiksi merkittyjä koiria on kuitenkin melko vähän vasta, joten luku saattaa tarkentua ajan kanssa. Venäläis-eurooppalainen laikan merkittävimmät terveysongelmat ovat epilepsia ja lonkkaniveldysplasia.

Luuston sairauksista huolestuttavin on lonkkaniveldysplasia. Noin 62 %:lla venäläis-eurooppalaisista laikoista on terveet lonkat (Suomen Kennelliiton arvosteluasteikolla A tai B), kun taas kohtalaista tai vaikeaa lonkkaniveldysplasiaa esiintyy 13 %:lla rodun edustajista (Suomen Kennelliiton arvosteluasteikolla D tai E). Rodun edustajia ei ole vielä tutkittu kovin paljon, joten luvut saattavat tarkentua ajan kanssa.

Epilepsia on toistuvia kohtauksia aiheuttava aivojen sähköisen toiminnan häiriö. Kohtauksien luonne vaihtelee ja koiralla voi olla tajunnan, motoriikan, sensorisen toiminnan, autonomisen hermoston ja/tai käyttäytymisen häiriöitä. Kohtauksen aikana koira voi olla tajuissaan tai tajuton. Rodun edustajilla on tavattu joitain epilepsiatapauksia.

## Katso myös

* Itäsiperianlaika
* Länsisiperianlaika
* Jakutianlaika

## Lähteet
* '''ПлемЗавод лаек. породы Русско-европейской и западносибирской лайки (лайка LZS & LRE)'''
*Ulla Kokko: *Koirien pikkujättiläinen*. WSOY 2004.
*Suomen laikajärjestö
*Kennelliiton virallinen rotumääritelmä (pdf)

### Viitteet
Matthew Perry (upseeri)

**Matthew Calbraith Perry** (1794–1858) oli Yhdysvaltain laivaston kommodori, joka osallistui Kanagawan sopimuksen solmimiseen 1854. Sopimuksella Japanin tietyt satamat avattiin myös ulkomaisille aluksille. Hänen mukanaan olleita neljää sotalaivaa, Mississippiä, Plymouthia, Saratogaa ja Susquehannaa, kutsutaan Japanissa nimellä *kurofune*, ”Mustat laivat”.

Ennen lähtöään Japaniin Perry osallistui aktiivisesti laivaston kehittämiseen. Hän loi sille koulutusjärjestelmän ja ajoi kaluston modernisointia höyrylaivojen aikakaudelle. 

## Lähteet

## Aiheesta muualla
Parempi kuin Beckham

**Parempi kuin Beckham** on romanttinen urheilukomediaelokuva, jonka pääosissa ovat Parminder Nagra, Keira Knightley ja Jonathan Rhys Meyers. Elokuva valmistui vuonna 2002.

## Juoni

Jesminder (Nagra) asuu Lontoossa ja on maahanmuuttaja toisessa polvessa. Jesminderin koko perhe on intialainen, ja se tarkoittaa etteivät tytön vanhemmat ja sukulaiset hyväksy tytön rakkautta jalkapalloon, vaan tahtovat tämän opettelevan ruoanlaittoa. Englantilainen poikatyttö Jules (Knightley) kuitenkin näkee Jessin pelaavan puistossa ja pyytää tätä tulemaan tämän jalkapallojoukkueen Hounslow Harriersien pääsykokeisiin. Jess pääsee sisälle ja rupeaa käymään harjoituksissa väittäen vanhemmilleen että hän käy kesätöissä.
Lopulta vanhemmat kuitenkin saavat selville että tyttö on pelannut salaa jalkapalloa ja pitävät huolen ettei sellainen toistu. Tämä ei kuitenkaan ole Jessin ainoa huoli: kun Hounslow Harriersien pelimatkalla Saksassa valmentaja Joen (Rhys Meyers) ja Jessin suhde lähenee, mistä Jules ei pidä, ystävysten välit katkeavat. Tämän lisäksi Julesin äiti luulee että Jessillä ja Julesilla on suhde. Mutta kun tärkeä peli, jossa myös amerikkalainen kykyjenetsijä on paikalla, koittaa, tytöt unohtavat riitansa ja päättävät keskittyä vain peliin. Se kannattaa, sillä kykyjenetsijä tarjoaa molemmille tytöille stipendiä Kaliforniaan, missä heidän on mahdollisuus kouluttautua ammattilaispelaajiksi. Lopussa Jess saa Joen itselleen.

## Näyttelijät

## Esitys Pohjois-Koreassa
*Parempi kuin Beckham* oli ensimmäinen Pohjois-Korean televisiossa näytetty länsimaalainen elokuva. Elokuvasta oli sensuroitu kymmenen minuutin verran materiaalia ja sillä juhlistettiin Pohjois-Korean ja Ison-Britannian pitkiä diplomaattisuhteita.

## Lähteet

## Aiheesta muualla
* Elokuvan kotisivut 
* Markku Soikkeli: Parempi kuin Beckham
Baryytti

**Baryytti** eli **raskassälpä** on sulfaattimineraali, joka on kemiallisesti bariumsulfaattia (BaSO4). Baryytin nimi on johdos antiikin kreikan kielen sanasta *barús*, joka tarkoittaa raskasta. Baryytti on tärkeimpiä bariummetallin lähteitä.

Baryyttiä esiintyy kalkkikivessä sinkkipitoisissa juonissa. Sitä esiintyy joskus selestiinin ja anglesiitin kanssa. Vuonna 2017 baryyttiä tuotettiin 8,65 miljoonaa tonnia. Suurimmat tuottajamaat olivat Kiina, Intia ja Marokko.

## Käyttö
Baryytin tärkein käyttökohde on öljyn- ja kaasunporauksessa tarvittava painoaine. Baryyttiä käytetään myös hapen ja rikin isotooppianalyyseissä. Bariumsulfaattia käytetään pyrotekniikassa ja varjoaineena röntgenkuvauksissa.

## Lähteet
* 
* Mindat: Baryte 
* WebMineral: Barite Mineral Data 
* Handbook of Mineralogy: Barite (pdf)
Ystävyyden puisto

**Ystävyyden puisto** eli Ystävyyden luonnonsuojelualue on viiden kainuulaisen ja yhden venäläisen luonnonsuojelualueen muodostama kokonaisuus itärajan molemmin puolin. Suomi ja Neuvostoliitto perustivat vuonna sen vuonna 1989. Suomen alueet sisältyvät myös Natura 2000 -alueisiin. 

Puiston tarkoituksena on säilyttää edustavia näytteitä raja-alueen erämaisesta luonnosta: metsistä, soista, järvistä ja virtaavista vesistä. Raja-alueella olevat eläimet, kuten karhut ja metsäpeurat vaeltavat maasta toiseen, joiden liikkumista myös yhteinen luonnonsuojelualue suojelee. 

Puiston tavoitteena on metsäpeuran suojelun lisäksi Suomen ja Venäjän ympäristön tutkimuksen ja ympäristönsuojelualan yhteistyö. Ystävyyden puiston tutkimuskeskus ja Kostamuksen luonnonpuisto toteuttavat raja-alueella yhteisiä tutkimushankkeita. 

Kuhmossa sijaitsee Luontokeskus Petola, jossa annetaan tietoa Ystävyyden puistosta ja Kainuun muista luonnonsuojelualueista sekä myös suurpedoista. Luontokeskus Petola päätettiin lakkauttaa 2025 vähäisen käytön ja kalliin ylläpidon vuoksi. Samassa yhteydessä Ystävyyden puiston tarkoitusta muutettiin niin, ettei tavoitteena enää ollut Suomen ja Neuvostoliiton yhteistyön edistäminen Venäjän aloitettua hyökkäyssodan Ukrainassa vuonna 2022.

## Ystävyyden puiston luonnonsuojelualueet
* Suomi:
** Ulvinsalon luonnonpuisto, Kuhmo (25 km²)
** Juortanansalon-Lapinsuon soidensuojelualue, Kuhmo ja Suomussalmi (38 km²)
** Elimyssalon luonnonsuojelualue, Kuhmo (82 km²)
** Lentuan luonnonsuojelualue, Kuhmo (51 km²)
** Iso-Palosen ja Maariansärkkien luonnonsuojelualue, Kuhmo (36 km²)

* Venäjä:
** Kostamuksen luonnonpuisto (480 km²)

## Lähteet
* Metsähallitus Pohjanmaan-Kainuun luontopalvelut: *Ystävyyden puisto* -esite.
* Metsähallitus Luonnonsuojelu: *Suomen luonnonsuojelualueet*. 1997. .
* Ympäristöministeriö / Metsähallitus: *Ystävyyden luonnonsuojelualue*. 1991.

### Viitteet

## Aiheesta muualla

* Ympäristöministeriö: Ystävyyden puisto
* Metsähallitus: Luontoon.fi: Luontokeskus Petola
Synkkien laulujen maa

**Synkkien laulujen maa** on albumi, jolla suomalaiset artistit esittävät uusina versioina koko kansan tuntemia synkkiä ja murheellisia kappaleita. Se pohjautuu Helsingin Sanomien vuonna 2006 julkaisemaan artikkelisarjaan *Suomen synkin laulu*, ja Radio Helsingin ja HS:n äänestykseen. Albumi julkaistiin 22. marraskuuta 2006.

Albumi nousi Suomen virallisen listan sijalle 4 ja saavutti vuonna 2008 kultalevyrajan myytyään 15&nbsp;000 kappaletta.

## Kappaleet

## Arvostelut
* Desibeli.net: 
* Soundi: 

## Lähteet

## Aiheesta muualla
* Synkkien laulujen maa 
* Synkkien laulujen maa discogs.com -sivustolla
Barquisimeto

**Barquisimeto** on kaupunki Venezuelan luoteisosassa. Vuonna 2011 siellä oli 936&nbsp;065 asukasta. Vuonna 2001 siellä laskettiin 895&nbsp;989 asukasta. Väestonkasvu on siis nopeaa. Barquisimeton työssäkäyntialueella asuu noin puolitoista miljoonaa ihmistä. 66&nbsp;% asukkaista on mestitsejä.

Barquisimeto sijaitsee 556 metrin korkeudessa Caracasin ja Maracaibon puolivälissä Turbiojoen varrella. Barquisimeto on Laran osavaltion pääkaupunki. Kaupungissa on paljon elintarviketeollisuutta, sillä se sijaitsee lähellä hedelmien ja sokeriruo’on viljelyalueita.

## Lähteet

## Aiheesta muualla
José Lezama Lima

**José Lezama Lima** () oli kuubalainen kirjailija ja toisinajattelija.

## Elämä
Lezama syntyi 19. joulukuuta 1910 Havannassa. Hänen isänsä oli sotilas. Lezama oli aktiivinen opiskelija-aikanaan ja hän osallistui poliittiseen liikkeeseen, jonka tarkoituksena oli kaataa Gerardo Machadon sotilasdiktatuuri. Valmistui juristiksi mutta ei hoitanut ammattiaan. Vuodesta 1929 Lezama asui Havannan vanhassa kaupungissa talossa, josta tuli kirjallisten piirien tärkeä keskus. Lezama oli naimisissa sihteerinsä Maria Luisa Bautistan kanssa. Avioliitto oli lapseton ja Lezamalla oli sen rinnalla toinen yksityiselämä, josta hänen runonsa kertovat paljaasti.

Lezama auttoi monia nuorempia kirjailijoita suoraan ja epäsuorasti, taloudellisesti ja taiteellisesti. Vaikka hän ei aina ollut samaa mieltä kirjallisesti kuin kollegansa, hän majoitti, ruokki ja tuki julkaisutoimintaa sellaisten poliittisesti epäsuosiossa olleiden kirjailijoiden kohdalla kuin Virgilio Piñera ja Reinaldo Arenas. Lezama perusti yhdessä José Rodriguez Feon kanssa kirjallisen aikakauslehden nimeltään Origenes, jolla oli suuri vaikutus Kuuban modernismissa. Monet myöhemmin kirjoina ilmestyneet teokset ovat ilmestyneet ensin tässä lehdessä.

Lezama sai Maldoror-palkinnon vuonna 1972. Hänen pääteoksensa Paradiso on saanut palkintoja Italiassa, Espanjassa ja Meksikossa.

Romaani Paradiso kertoo José Cemí-pojasta, jonka isä kuolee yllättäen ja tämän seurauksena José aikuistuu vauhdilla. Romaani sijoittuu 1900-luvun alkuun. Josélle Kuuba oli "paratiisisaari, jossa taikuus ja filosofia väänsivät vanhan Kuuban porvariston omituisen elämän entistäkin kummallisempiin muotoihin". José etsii isänsä jäljissä elämän arvoituksellisuutta syöksymällä aina uusiin ja uusiin seikkailuihin, tutkimalla seksuaalisuuden eri muotoja omassa lihassa ja antautumalla jokaiselle vastaantulijalle kuin tämä olisi hänelle määrätty kohtalo. Paradison kieltä ja esittämistapaa kutsutaan "barokkiseksi" sen tavattoman kielellisen runsauden, ylettömän ornamentiikan ja rehevän tyylilajien vaihtelun vuoksi. Teos muistuttaa Proustin tyyliä vaikka onkin vahvasti kuubalainen eikä lainkaan lihallisesti estynyt.
 
Lezama kuoli 9. elokuuta 1976 astman ja sydämen vajaatoiminnan seurauksena. 

## Teokset
* Muerte de Narciso (runoja), 1937
* Coloquio con Juan Ramón Jiménez, 1938
* Enemigo Rumor (runoja), 1941
* Aventuras Sigilosas (runoelma), 1945
* La Fijeza (runoja), 1949
* Arístides Fernández (esseitä), 1950
* Analecta del Reloj (esseitä), 1953
* La expresión americana (esseitä), 1969
* Tratados en La Habana. (esseitä), 1958
* Dador. (runoja), 1960
* Antología de la poesía cubana, 1965
* Órbita de Lezama Lima, 1966
* Paradiso, 1966
* Posible imagen de Lezama Lima, 1969
* Esfera imagen. Sierpe de Don Luis de Góngora
* Las imágenes posibles (esseitä), 1970
* Poesía Completa, 1970
* La cantidad hechizada (esseitä), 1970
* Introducción a los vasos órficos, 1971
* Las eras imaginarias (esseitä), 1971
* Obras completas, 1975
* Oppiano Licario, 1977
* Fragmentos a su imán, (runoja) 1978
Mnesikles

**Mnesikles** oli kuuluisa antiikinkreikkalainen arkkitehti, joka vaikutti Perikleen aikana viidennellä vuosisadalla ennen ajanlaskun alkua. Hänen parhaiten tunnetuin työnsä on Ateenan Akropoliilla sijaitseva Propylaia, johon hän kopioi Parthenonin doorilaista tyyliä. Mnesikles oli myös luultavasti mukana suunnittelemassa Erekhtheionin temppeliä.
Propylaia

**Propylaia** () on Ateenan Akropoliin porttirakennus. Siitä on tullut monumentaalista porttikäytävää tarkoittava yleisempi termi *[[propylaion|propylaia]]* tai *propylaion*.

## Historia

Akropoliin Propylaia sijaitsee linnavuoren länsipäässä, jossa ovat ylös kukkulalle johtavat portaat. Se rakennettiin Perikleen hallitessa Ateenaa. Feidias sai vastuun Akropoliin uudelleen rakentamisen suunnittelusta persialaissotien jälkeen. Akropoliin vanha Peisistratoksen aikainen sisäänkäynti, niin kutsuttu arkaainen Propylon, sijaitsi nykyisen Propylaian lounaispuolella. Uuden porttikäytävän suunnitteli arkkitehti Mnesikles. Propylaian rakentaminen aloitettiin vuonna 437 eaa., ja työt päätettiin vuonna 432 eaa. Rakennus jäi kuitenkin jossain määrin keskeneräiseksi.

Akropoliin Propylaia on myöhemmin toiminut mallina monille muille monumentaalisille porttirakennuksille. Ensimmäisiä oli Eleusiin Suuri propylaia, joka rakennettiin 100-luvun jälkimmäisellä puoliskolla.

Nykyisinkin Propylaia on ainoa tie ylös Akropoliille, ja kaikki kukkulalla vierailevat lukuisat turistit kulkevat sen kautta.

## Rakennus

Propylaia yhdisteli doorilaista ja joonialaista tyyliä. Se oli rakennettu Pentelikon-vuoren valkoisesta marmorista. Rakennus oli sijoitettu samaan linjaan ylhäällä linnavuorella olevan Parthenonin temppelin kanssa.

Rakennus muodostui keskushallista sekä sen pohjois- ja eteläpuolella olevista sivurakennuksista. Koko rakennuksen leveys oli 48 metriä ja keskushallin leveys 18 metriä ja syvyys 25 metriä.

Keskushallin etu- ja takapuolella oli rivi doorilaisia pylväitä. Halliin johti viisi oviaukkoa, joista keskimmäinen oli levein ja leveydeltään 4,3 metriä. Sen ympärillä oli kuusi joonialaista pylvästä, kolme kummallakin puolella. Jokaisessa viidessä oviaukossa on ollut kaksi ovea.

## Lähteet

## Aiheesta muualla
Hodgesin meteoriitti

**Hodgesin meteoriitti** on  greipin kokoinen meteoriitti, joka syöksyi 30. marraskuuta 1954 Ann Elizabeth Hodgesin (1923–1972) asunnon katon läpi Sylacaugassa, Alabamassa. Se tuhosi Hodgesin radion ja kolhi myös naista itseään. Hodgesin meteoriitti oli pitkään ainoa tunnettu tapaus, jossa meteoriitti on varmuudella iskeytynyt ihmiseen. Hodgesin meteoriitti oli osa isompaa Sylacauga-meteoriittia.

Meteoriitin omistajuudesta tuli kiistaa, mutta Hodges ja hänen aviomiehensä Eugene saivat lopulta pitää sen. Vastoin miehensä tahtoa, kyllästyneenä kinaan ja julkisuuteen, Ann lahjoitti sen museolle. Kyseessä on noin neljän kilon painoinen kondriitti.

## Lähteet
* Encyclopedia of Alabama  

## Aiheesta muualla
*Michael Blood Meteorites: Sylacauga: Kuva meteoriitin kolhimasta Hodgesista 
*UA Museum to Observe 50th Anniversary of Hodges Meteorite  University of Alabama News 24.11.2004. Kuvia Hodgesista ja meteoriitista, tapahtumien selostusta.
Me Tammelat

**Me Tammelat** on suomalainen vuosina 1963–1969 valmistunut draamasarja. Sarjaa esitettiin MTV:llä joka toinen lauantai vuosina 1963–1969. Sarjan ohjaajina toimivat muun muassa Liisa Nevalainen, Eine Laine, Heimo Palander, Pauli Virtanen, Veikko Kerttula sekä Pekka Parikka. Sen tuotti Felix-Filmi Oy. Sarjasta ei ole arkistoissa tallella yhtään kokonaista jaksoa. Sarjaa edelsi *Tuttavamme Tarkat*, jossa esiintyivät samat näyttelijät samoissa roolihahmoissa lukuun ottamatta Leena Söyrinkiä. 

*Me Tammelat* oli 1960-luvun lopulla yksi katsotuimmista televisio-ohjelmista Suomessa. Esimerkiksi 27. huhtikuuta 1969 lähetetty jakso sai 2,22 miljoonaa katsojaa ja saavutti näin 59 prosenttia Suomen yli 12-vuotiaasta väestöstä.
__NOTOC__
## Rooleissa
### Päähenkilöt
*Heimo Lepistö – isä Tammela, metsänhoitaja
*Liisa Nevalainen – äiti Liisa Tammela, kotirouva
*Eine Laine – mummi, Liisa Tammelan äiti 
*Vesa Jaarva – Vesa Tammela, koululainen
*Markku Linnoila – Markku Tammela, lääketieteen opiskelija
*Leena Söyrinki – Leena Tammela, valtiotieteen opiskelija, osa-aikatyöntekijä

### Sivuhenkilöitä
* Jukka Häyrinen – Kake, Leenan poikakaveri
* Eila Rinne – Bertta, perheen vakituinen siivooja
* Jukka Kuuranne – Petteri, Vesan paras ystävä 
* Petri Panula – Pekka-poika, mukana ainakin vuonna 1967
* Matti Kassila – Otto-eno, Liisa-äidin veli
* Aino Mantsas, Otto-enon vaimo
* Sami, Tammeloiden koira (rottweiler)

## Parodia
* Ryhmäteatterin viihdesarjassa *[[Tabu (televisiosarja)|Tabu]]* parodioitiin sarjaa *Me Katajat* -nimisessä sketsissä.

## Lähteet

* Laine, Eine: *Pitkä päivä paistetta ja pilviä* (1967)

### Viitteet
Mongoliankirvinen

**Mongoliankirvinen** (*Anthus godlewskii*) on västäräkkien heimoon kuuluva varpuslintu. Lajin nimesi Władysław Taczanowski vuonna 1876.

## Koko ja ulkonäkö
Linnun pituus on 15½–17&nbsp;cm ja paino 25–29&nbsp;g. Ulkonäöltään se muistuttaa suuresti isokirvistä ollen kuitenkin hieman pienempi ja lyhytpyrstöisempi. Myös koivet ovat hieman lyhyemmät, samoin takavarpaan kynsi. Selkäpuolella on enemmän tummaa viirutusta ja alapuoli tavallisesti ruskehtavampi kuin isokirvisellä. Myös muita vähäisiä värieroja on. Äänet muistuttavat sekä iso- että nummikirvisen ääniä. Koiras laulaa laululennossa. Sukupuolet ovat saman värisiä.

Vanhoilla linnuilla on täydellinen sulkasato kesällä, nuorilla osittainen.

## Esiintyminen
Lisääntymisalue on Keski-Aasiassa Etelä-Siperiasta Mongoliaan, Mantšuriaan ja Tiibetiin. Se on muuttolintu, joka talvehtii Intiassa ja Sri Lankalla. Syysmuutolla laji harhautuu toisinaan Eurooppaan saakka, ja se on tavattu Suomessa ainakin 16 kertaa, ensimmäisen kerran 10. lokakuuta 1974 Lemlandin Lågskärillä ja viimeksi 13.–27. marraskuuta 2005 Lumijoella.

## Elinympäristö
Mongoliankirvisen elinympäristöä ovat avomaat: kuivat, kivikkoiset arot ja vuorenrinteet.

## Lisääntyminen
Linnun pesä on maassa ja munia on 3–5. Naaras hautoo 12–14 päivää.

## Ravinto
Mongoliankirvinen ruokailee maassa syöden pääasiassa hyönteisiä ja muita pieniä selkärangattomia sekä siemeniä.

## Lähteet
* 
* Stamps of Israeli Birds 
* Rariteettikomitea 

### Viitteet
Boško Janković

**Boško Janković** (s. 3. tammikuuta 1984 Belgrad, Jugoslavia) on serbialainen jalkapalloilija, joka on edustanut urallaan serbialaista Belgradin Punaista tähteä, espanjalaista RCD Mallorcaa, italialaista US Palermoa, sekä edustamaansa italialaista Genoaa. Janković on pelipaikaltaan keskikenttäpelaaja.

Janković siirtyi elokuussa 2006 Mallorcaan kasvattajaseurastaan Belgradin Punaisesta Tähdestä. Hän oli yhdeksällä maalillaan Mallorcan paras maalintekijä kaudella 2006-2007. Kaudeksi 2007-2008 Janković siirtyi US Palermoon.

Janković kuuluu Serbian maajoukkueeseen. Hän on pelannut 24 maaottelua ja tehnyt 5 maalia. Nuorten maaotteluita Jankovićille on kertynyt 14 kappaletta.

## Lähteet

## Aiheesta muualla

* Jankovićin viralliset kotisivut  
* Boško Janković
Taneli Kekkonen

**Taneli Kaleva Kekkonen** (4. syyskuuta 1928 Helsinki – 11. heinäkuuta 1985 Helsinki) oli suomalainen diplomaatti ja presidentti Urho Kekkosen kaksospojista toinen. Hänen veljensä oli Matti Kekkonen. Taneli Kekkonen oli naimisissa vuodesta 1952 K. A. Fagerholmin tyttären Brita Fagerholmin (1927–2013) kanssa, ja heillä oli kaksi lasta, Timo Kekkonen (s. 1957) ja Tea Kekkonen (s. 1963). 

Taneli Kekkonen oli koulutukseltaan valtiotieteen kandidaatti. Hän toimi ulkoasiainministeriön palveluksessa vuodesta 1952. Kekkonen toimi uransa aikana suurlähettiläänä Belgradissa, Ateenassa, Roomassa 1975–1980, Maltalla, Varsovassa 1980–1984 ja viimeksi Tel Avivissa 1984–1985.

Kun Kekkonen jäi kiinni rattijuopumuksesta 1980-luvun alussa, ulkoministeriö kutsui hänet kotiin Tel Avivista. Kekkonen masentui syvästi ja ilmoitti vaimolleen Britalle tekevänsä itsemurhan. Vaimo aneli odottamaan ainakin vuoden. Sen vuoden Kekkonen istui ulkoministeriön työhuoneessaan virka-ajalla, eikä hänelle osoitettu enää tehtäviä. 11. heinäkuuta 1985 Taneli Kekkonen teki itsemurhan hirttäytymällä.

## Lähteet

## Kirjallisuutta
* Linnankivi, Marja: *Kekkosten miniänä*. Tammi, 2010. 
*
Charles Wallace Richmond

**Charles Wallace Richmond** (31. joulukuuta 1868, Kenosha, Wisconsin–19. toukokuuta 1932, Washington DC) oli yhdysvaltalainen lintutieteilijä.

Hänen vanhempansa olivat Edward Leslie Richmond ja Josephine Ellen Henry. Äiti kuoli Charlesin ollessa 12-vuotias. Isä, joka oli ammatiltaan rautatiepostivirkailija, muutti samana vuonna Washingtoniin DC saadessaan työpaikan osavaltion painotalosta. Charles sekä 2 siskoa ja veli muuttivat perässä seuraavana vuonna 1881. Isä oli mennyt uusiin naimisiin lesken kanssa, jolla oli 2 lasta. Perheeseen syntyi vielä 5 poikaa, joista 2 kuoli lapsina.

Charlesin opinnot jäivät muutamaan vuoteen yleistä koulua, ja sekin sujui huonosti, sillä hän joutui huolehtimaan nuoremmista sisaruksistaan ja auttamaan perheen taloudenpidossa. Syyskuussa 1883 hän lopetti koulun ja meni isän hankkimaan työpaikkaan, lähetiksi geologiselle tutkimusasemalle.

1888 hän otti osaa geologiselle tutkimusretkelle Montanaan. Nicaraguaan suuntautuneen keräysmatkan jälkeen hänet palkattiin yövartijaksi Yhdysvaltojen kansallismuseoon Washington DC, jossa hänestä 1894 tehtiin lintuosaston apulaisjohtaja, vuodesta 1918 johtaja.

Richmond nimesi muun muassa pikkuvarpusen alalajin *dilutus* 1896.

## Lähteet
* Muistokirjoitus
Djuna Barnes

**Djuna Barnes** (1892 Cornwall-on-Hudson, New York, Yhdysvallat – 1982 New York, New York Yhdysvallat) oli yhdysvaltalainen kirjailija, jolla oli tärkeä osa 1900-luvun modernistisen englanninkielisen naiskirjallisuuden kehittymisessä. Barnesin teokset heijastelevat 1900-luvun alun dekadenttia elämäntyyliä ja myöhemmin toisen maailmansodan jälkeistä vieraantuneisuutta.

Barnes oli 1910-luvulla Greenwich Villagen kuuluisan boheemipiirin jäsen ja jatkoi samaa Pariisissa 1920- ja 1930-luvuilla. Hänen romaanistaan *Yömetsä* (*Nightwood*, 1936) tuli modernin kirjallisuuden kulttikirja, joka sai julkaisijan T. S. Eliotin suosituksen jälkeen ja jonka nousua maineeseen auttoi Eliotin esipuhe. Se on edelleen tunnettu lesbokulttuurin kuvaus ja näyte omaleimaisesta kirjallisesta tyylistä.

Barnesilla oli ankea lapsuus ja nuoruus: hän joutui ensin vahtimaan monia sisaruksiaan ja sisarpuoliaan, myöhemmin elättämään perhettä journalistina. Hän joutui raiskatuksi 16-vuotiaana ja kertoo tapauksesta sekä ensimmäisessä romaanissaan *Ryder* että viimeisessä näytelmässään *Antiphon*.

Barnesin koulunkäynti oli vähäistä ja epäsäännöllistä, mutta 23-vuotiaana hän kävi taidekoulua New Yorkissa ja elätti samalla itseään kirjoitustöillä. Ensimmäinen runokokoelma ilmestyi samana vuonna 1915.

Barnes muutti 1920 Pariisiin, löysi tiensä modernistipiireihin ja ystävystyi muun muassa James Joycen kanssa. Vuonna 1923 ilmestyi runokokoelma *A Book*. Vuonna 1928 tuli ensimmäinen romaani, omaelämäkerrallinen *Ryder*, joka jäljitteli Elisabetin ajan tyyliä. Kirjasta tuli myyntimenestys Yhdysvalloissa. Lisäksi Barnes julkaisi ilman tekijännimeä avainromaanin *Ladies Almanack*, joka kertoo Pariisin lesbopiirien elämästä. Teos julkaistiin Pariisissa, ja Yhdysvaltojen tulli esti sen maahantuonnin.

## Suomennettuja teoksia
* *Yömetsä* (alkuteos *Nightwood*, 1936) suom. Lauri Perkki, Kirjayhtymä 1987 
* Maa (The earth), suom. Sirkka-Liisa Leinonen, novelli antologiassa *Pahoja tyttöjä, villejä naisia*. Kääntöpiiri 1993 

## Lähteet
Koreanjindonkoira

**Koreanjindonkoira** () on eteläkorealainen koirarotu.
__notoc__

## Ulkonäkö
Koreanjindonkoira on keskikokoinen pystykorva. Sillä on vinot silmät ja joko sirppimäinen tai kippura häntä. Karvapeite on väriltään valkoinen, kellanruskea (punainen), sudenharmaa, brindle eli juovikas, musta tai musta ruskein merkein. Uroksen ihannesäkäkorkeus on 53–54 cm ja nartun 48–49 cm.


Kuva:Jindo dog.jpg|Valkoinen
Kuva:Jindo-dog1.jpg|Punainen


## Luonne ja käyttäytyminen
Koreanjindonkoira on hyvin vahvaluonteinen, omanarvontuntoinen ja valpas. Se on rohkea ja kiivas, mutta myös luontaisen siisti. Vaikka se on omistajaansa kohtaan uskollinen, vieraisiin se suhtautuu pidättyväisesti. Se on aggressiivinen vieraita koiria kohtaan ja puolustaa pelottomasti omaa reviiriään. Vahva suuntavaisto ja metsästysvietti tekevät siitä hyvän riistakoiran, vaikka Suomessa sitä ei olekaan käytetty metsästykseen.

## Alkuperä
Koreanjindonkoiran arvellaan eläneen Koreassa Jindon saarella tuhansia vuosia. Koska saarelle on aiemmin ollut vaikea päästä, rotu on pysynyt melko puhtaana ja alkuperäisenä.

On olemassa kaksi legendaa rodun synnystä. Ensimmäisen mukaan se olisi saapunut saarelle mongolialaisen kilpikonnalaivan mukana. Toisen mukaan se polveutuu tiedemiehen mukanaan manner-Koreasta tuoman punaisen nartun ja Jindon vuoristoissa eläneen korealaisen suden välisestä risteymästä – näiden pennuista yksi oli valkoinen, yksi punainen ja yksi musta.

Vuonna 1962 rodulle myönnettiin kansallisaarteen arvo.

## Rotu Suomessa
Ensimmäiset koreanjindonkoirat on rekisteröity Suomessa vuonna 1999 ja näistä koirista on syntynyt yksi pentue vuonna 2001. Seuraavan kerran koreanjindonkoira on rekisteröity Suomessa vuonna 2016 jolloin myös perustettiin rodulle yhdistys nimeltä Suomen Koreankoirat Ry. Yhdistys rekisteröitiin vuonna 2017. 

## Lähteet
* Suomen kennelliitto Koreanjindonkoira 

### Viitteet
Veli-Matti Kaitala

**Veli-Matti Kaitala** (taiteilijanimeltään **Veli-Matti**, ) oli suomalainen lapsitähti ja yksi Suomen tunnetuimpia sekä käytetyimpiä lapsinäyttelijöitä 1940-luvulla. Parhaiten hänet muistettaneen nimiroolista seikkailukomediassa *[[Pikku-Matti maailmalla]]* (1947). Kaitala toimi myös laulajana ja oli aikuisena pääammatiltaan opettaja.

## Ura

Edvin Laine etsi Suomisen Ollin menestyksen innostamana esiintymiskykyisiä poikia ja tyttöjä esiintymään elokuvissaan, joissa päärooleja tähdittäisivät lapset. Laine löysi Kaitalan sanomalehti-ilmoituksella elokuvaan *[[Nokea ja kultaa]]* (1945). Tarjokkaita oli 250, joista koekuvaukseen kutsuttiin kuusi. Rooliin valittiin Kaitala, Laineen sanoin ”nuori, pirteä poika, jolla on tummat silmät ja hyvä lauluääni!”. Lehti-ilmoituksessa rooliin oli alun perin haettu 12–14-vuotiasta poikaa, mutta Kaitala oli vasta yhdeksänvuotias. 

Kaitala onnistui elokuvassa ja sai uusia rooleja Laineen ohjauksissa *[[Kirkastuva sävel]]* (1946), *[[Pikku-Matti maailmalla]]* (1947) ja *[[Laitakaupungin laulu]]* (1948). Kaikissa niissä Kaitalan roolina oli resuisissa vaatteissa elämän nurjiin puoliin tutustuva köyhä poika. Kaitala ilmaisi Laineelle toiveensa hyväosaisesta hahmosta, ja siitä innostuneena Laine keksi antaa hänelle varakkaassa ympäristössä kasvavan pojan roolin. Elokuva oli Toivo Kauppisen käsikirjoituksen pohjalta kesällä 1948 tehty Kaitalan viides elokuva *[[Onnen-Pekka]]*.

Veli-Matti teki viimeisen lapsiroolinsa elokuvassa *[[Aaltoska orkaniseeraa]]* (1949), joka käsitteli sodanjälkeistä asuntopulaa. Tässä Kaitala ei enää tehnyt varsinaista sooloroolia, vaan oli enemmänkin yhtenä jäsenenä lapsikollektiivissa. Parikymppisenä hän teki viimeisen elokuvaroolinsa traagisessa Hauhian osassa Edvin Laineen *[[Tuntematon sotilas (vuoden 1955 elokuva)|Tuntemattomassa sotilaassa]]* (1955).

## Yksityiselämä
Elokuvauransa jälkeen Kaitala opiskeli ekonomiksi ja suoritti opettajan tutkinnon vuonna 1963. Hän työskenteli kansakoulunopettajana Tampereella eikä omien sanojensa mukaan haikaillut näyttelijänuralle. Kaitala oli naimisissa kuvanveistäjä Nina Ternon (1935–2003) kanssa. Hän kuoli sairauskohtaukseen vain 42-vuotiaana ja hänet haudattiin Kiikoisten hautausmaalle Sastamalaan.

## Elokuvat
* *[[Nokea ja kultaa]]* (1945)
* *[[Kirkastuva sävel]]* (1946)
* *[[Pikku-Matti maailmalla]]* (1947)
* *[[Laitakaupungin laulu]]* (1948)
* *[[Onnen-Pekka]]* (1948)
* *[[Aaltoska orkaniseeraa]]* (1949)
* *[[Tuntematon sotilas (vuoden 1955 elokuva)|Tuntematon sotilas]]* (1955)

## Lähteet
Barbizonin koulu

**Barbizonin koulu** tai **Barbizonin koulukunta** oli taidehistorian suuntaus noin vuosina 1830–1875. Se tunnetaan myös nimellä **Fontainebleun koulu**. Se sai nimensä Barbizonin kylästä lähellä Fontainebleaun metsää Pariisin eteläpuolella, johon kertyi tuohon aikaan taiteilijoita ympäri Eurooppaa.

Barbizonin koulukunta hylkäsi akateemisen taiteen perinteen, hylkäsi teorian ja pyrki aidompaan maaseudun elämän kuvaukseen. Barbizonin koulukunta oli osa kuvataiteiden realistista suuntausta. Koulukunnan taiteilijat muodostivat löyhän yhteisön, jolla ei ollut jyrkkiä yhteisiä teesejä. Yhteisenä tavoitteena oli ennen kaikkea vapautua maiseman klassisesta kuvauksesta ja maalata maiseman itsensä vuoksi. Esikuvina olivat englantilaiset maisemamaalarit John Constable ja Richard Parkes Bonington.

Koulukunta syntyi reaktiona samaan aikaan vaikuttaneeseen romantiikka-liikkeeseen. Se sai alkunsa John Constablen vuonna 1824 Pariisin salongissa näytteille tuomista maalaismaisemista. Koulun johtohahmoja olivat Jean-Baptiste Camille Corot, Charles-François Daubigny, Jean-François Millet ja Théodore Rousseau. Muita jäseniä olivat muun muassa Jules Dupré, Constant Troyon, Charles Jacque, Narcisse Virgilio Díaz, Pierre Emmanuel Damoye, Charles Olivier de Penne, Henri Harpignies, Paul-Emmanuel Péraire, Gabriel-Hippolyte Lebas, Albert Charpin, Félix Ziem, François-Louis Français, Émile van Marcke ja Alexandre Defaux.

Barbizonilaisuuden perikuva on Milletin teos *[[Tähkänpoimijat]]* (1857), joka kuvaa kolmea maalaisnaista pellolla. Kuva ei ole maisema eikä muotokuva, siinä ei kerrota uskonnollista tai muuta tarinaa, kuva vain esittää ihmisiä pellolla.

Ryhmän jäsenten luonnollinen, vapaa maalaustekniikka vaikutti impressionismin syntyyn. Vincent van Gogh opiskeli ja jäljitteli useita Barbizonin koulun taiteilijoita ja kopioi muun muassa Milletin töitä. Suomessa Barbizonin koulu vaikutti kansallisromantiikkaan.

## Lähteet

## Aiheesta muualla

* 
* 
* 
*
Ayọ

**Joy Olasunmibo Ogunmakin** (s. 14. syyskuuta 1980) on saksalainen laulaja-lauluntekijä, joka asuu Pariisissa. Hänet tunnetaan laulajanimellä **Ayọ** tai **Ayo.**, joka tarkoittaa joruban kielellä iloista. Ayọn musiikki on soul-, folk- ja reggae-tyylistä.

Ayọn ensimmäinen albumi *Joyful* julkaistiin vuonna 2006. Albumin ensimmäinen single oli ”Down on My Knees”.

## Julkaisut
### Albumit
*  (FIN #8) 
* 
* 
* 
* 
* 

### Singlet
*  (FIN #8)
**Without you* (2007)
* *And it's supposed to be love* (2007)
* *Help is coming* (2007)
* *Life is real* (2006)
* *Slow slow (run run)* (2008)
* *Lonely* (2009)
* *I'm Gonna Dance* (2011)
* *Fire* (2013)
* *Who* (2014)
* *I'm a Fool* (2017)
* *Paname* (2017)
* *Beautiful* (2019)
* *Rest assured* (2020)
* *I'll Be Right Here* (2021)

## Aiheesta muualla

* Ayọn virallinen kotisivu 
*
Barbizon

**Barbizon** on kunta Ranskassa, noin 55 kilometriä Pariisin eteläpuolella lähellä Fontainebleauta. Vuonna 2006 siellä oli 1&nbsp;571 asukasta. Kunta tunnetaan taidehistoriassa vaikuttaneesta Barbizonin koulukunnasta. Taiteilijaryhmän keskuspaikkana toiminut rakennus Auberge Ganne on nykyisin museona. Esillä on myös Jean-François Milletin ateljee ja Théodore Rousseaun koti.

Lev Trotski piileskeli Barbizonissa 1930-luvulla. Järjestyksessä toinen Bilderberg-ryhmän kokous järjestettiin Barbizonissa vuonna 1955.

Barbizon on valittu kauneimpien ranskalaiskylien *[[Les Plus Beaux Villages de France]]* -järjestön jäseneksi.

## Lähteet

  
## Aiheesta muualla

*Kunnan kotisivut
Geneven konferenssi (1954)

**Geneven konferenssi** vuonna 1954 päätti Indokiinan sodan. Konferenssissa Vietnamin itsenäisyys tunnustettiin kansainvälisesti. Neuvotteluihin päädyttiin, kun Ho Tši Minhin johtamat Việt Minhin joukot olivat toukokuussa 1954 lyöneet ranskalaisten siirtomaaisäntien joukot ratkaisevassa Điện Biên Phủn taistelussa.

Vietnamin itsenäisyystaisteluun oli vaikuttanut Kiinan kansantasavallan perustaminen vuonna 1949: sota laajeni pelkästä siirtomaasodasta kansainväliseksi kylmän sodan näyttämöksi. Kommunismin leviämisen pelossa Yhdysvallat ryhtyi rahoittamaan Ranskan käymää sotaa. Vuonna 1954 apu kattoi jo 80&nbsp;% kaikista kuluista. 

Ennen Geneven konferenssia Ranska oli kokenut poliittisen kriisin, kun kesäkuussa 1953 nimitetty Joseph Lanielin hallitus kaatui sen saatua kansalliskokoukselta epäluottamuslauseen Indokiinan-politiikan vuoksi. Sosialisti Pierre Mendès France muodosti uuden hallituksen kesäkuussa 1954. Mendès France sai laajan tuen muun muassa sen vuoksi, että hän lupasi kuukauden kuluessa solmia aselevon Indokiinassa, jossa ranskalaiset olivat Ðiên Biên Phùn kukistuttua joutuneet kovan paineen alle.

Genevessä Ranskan Indokiina jaettiin kolmeksi itsenäiseksi valtioksi, minkä lisäksi Vietnam jaettiin kahtia 17. leveyspiirin kohdalta. Vietnamin jako oli tarkoitettu väliaikaiseksi, sillä myöhemmin oli tarkoitus järjestää vaalit, joiden jälkeen maa olisi yhdistetty. Kambodža ja Laos julistettiin puolueettomiksi valtioiksi.

Myöhempää Vietnamin sotaa enteili Geneven konferenssissa sattunut välikohtaus. Yhdysvaltain ulkoministeri, jyrkkä antikommunisti John Foster Dulles kieltäytyi kättelemästä Kiinan pääministeriä Zhou Enlaita, mikä osoitti sovinnon olleen vähintäänkin pinnallinen. Pohjois-Vietnamia hallitsivat Ho Tši Minhin johtamat kommunistit, joita Dulles piti Kiinan käskyläisinä. Pohjois-Korean hyökkäys Etelä-Koreaan vuonna 1950 oli vielä tuoreessa muistissa, ja se oli Dullesin mielestä osoittanut, että Stalin ja Mao Zedong käyttivät satelliittejaan hyväkseen yhteisen maailmanvallankumouksen toteuttamiseksi.

Yhdysvallat asettui aggressiivisesti tukemaan Saigonin hallitusta. Sissisota Vietnamin yhtenäisyyden saavuttamiseksi laajeni etelässä, kohti uutta sotaa. Sissiliikettä organisoi Vietminhin perillinen, pohjoisen tukema Kansallinen vapautusarmeija (Front National de Libération du Vietnam). Yhdysvaltalaiset tunsivat vastustajansa paremmin nimellä Vietkong.

## Lähteet
Endriini

**Endriini** on orgaaninen yhdiste (POP-yhdiste), joka on normaaliolosuhteissa olomuodoltaan valkoista kiteistä kiinteää ainetta. Sen kemiallinen kaava on C12H8Cl6O. Endriinia on käytetty hyönteismyrkyissä lähinnä puuvillan, riisin, sokeriruo'on ja maissin viljelyssä sekä rodentisidina eli jyrsijöiden kuten myyrien torjuntaan. Aine kuuluu Tukholman yleissopimuksen (pysyvien orgaanisten yhdisteiden käyttöä ja päästöjä rajoittava yleissopimus) alaisiin aineisiin. Endriinin markkinointi ja käyttö kiellettiin Suomessa vuonna 1969.

Endriinin moolimassa on 380,9&nbsp;g/mol, sulamispiste 200&nbsp;°C, tiheys 1,7&nbsp;g/cm3, lähes veteen liukenematon 0,22 - 0,26 mg/l ja CAS-numero 72-20-8. Endriini hajoaa alle kiehumislämpötilansa. Aineen kuumentuessa yli 245 °C:n siitä muodostuu kloorivetyä ja fosgeenia.

Lyhytaikaisesta altistumisesta endriinille voi seurata vaikutuksia keskushermostossa, johtaen kouristuksiin ja kuolemaan. 

## Lähteet

## Aiheesta muualla
*Endriinin käyttöturvallisuustiedote, Sigma Aldrich, viitattu 28.1.2015.
*
*PubChem: Endrin 
*Kyoto Encyclopedia of Genes and Genomes (KEGG): Endrin 
*Toxin and Toxin Target Database (T3DB): Endrin
UFO: Enemy Unknown

**UFO: Enemy Unknown** (Pohjois-Amerikassa nimellä **X-COM: UFO Defense**) on Mythos Gamesin kehittämä ja MicroProsen julkaisema strategiapeli. Peli on julkaistu vuonna  Amigalle ja MS-DOS:lle ja seuraavana vuonna PlayStationille.

Peli on *[[X-COM]]*-pelisarjan ensimmäinen osa. Jatko-osat on julkaistu kaikki *X-COM* -nimellä.

## Pelin juoni
X-COM perustetaan kansainväliseksi sotilaalliseksi kattojärjestöksi, joka yhdistää suurvaltojen voimavarat ja perustaa tukikohtaorganisaation torjuakseen maapallolle hyökkäävät muukalaiset.

Aluksi X-COM:n teknologia on pahasti jäljessä muukalaisia. Yksi pelin olennaisista osista onkin kaapata muukalaisten teknologiaa, jota voi sitten tukikohdissaan tutkia ja kehittää omaan käyttöönsä.

Pelin tehtävät voi jakaa neljään osaan. Ensinnäkin pitää varustaa torjuntahävittäjiä, jotka ampuvat alas ympäri maapalloa lentäviä muukalaisaluksia. Toiseksi eri tapahtumapaikoille pitää lähettää miehistönkuljetusaluksia ja sotilaita hyökkäämään muukalaisia vastaan, joko ufojen laskeutumispaikoille, muukalaistukikohtiin tai jopa kaupunkeihin. Kaupungeissa täytyy muukalaisten tuhoamisen lisäksi pyrkiä välttämään siviiliuhreja. Kolmanneksi taisteluista on tarkoitus kerätä mahdollisimman paljon muukalaisteknologiaa, jota voi sitten tutkia omassa tukikohdassaan. Lopuksi täytyy hallita X-COM:n taloutta, mikä edellyttää rahoittajamaiden pitämistä tyytyväisinä sekä hyvinkin säästeliästä elämää.

## Kehittäminen
Pelin suunnittelija Julian Gollop oli aloittanut jatko-osan kehittämisen *[[Laser Squad]]* -pelilleen, mutta MicroProsella ei oltu kiinnostuneita pelistä. Gollop sai pelille kolme vaatimusta: pelin piti sijoittua maahan, siinä piti olla teemana UFO:t ja sen piti sisältää "teknologiapuu" *[[Civilization]]*-pelien tapaan.

Pelissä olevia ideoita oli mukana jo Gollopin aiemmassa pelissä *[[Rebelstar Raiders]]*.

## Vastaanotto
*UFO: Enemy Unknown* sai ''Pelit''-lehden 4/1994 arvostelussa 94 pistettä. Samainen lehti valitsi UFO:n myöhemmin vuoden 1994 strategiapeliksi. Nykyään peliä usein pidetään kaikkien aikojen parhaana tietokonepelinä.

*[[CU Amiga]]* -lehti antoi pelille arvosanaksi 89/100 arvostelussaan. *[[Amiga Format]]* -lehti antoi pelille arvosanaksi 90/100 arvostelussaan.

## Jatko-osat

MicroProse päätti, että *UFO: Enemy Unknown* saisi suuren suosionsa vuoksi jatko-osan, ja määräsi oman tiiminsä kehittämään sellaisen vain kuudessa kuukaudessa. Jatko-osa *[[X-COM: Terror from the Deep]]* käytti suurelta osin edeltäjänsä resursseja. Mythos Games ja Gollop keskittyivät kunnianhimoiseen projektiinsa, joka julkaistiin *[[X-COM: Apocalypse]]* -pelin muodossa vuonna 1997. Vuonna 1995 aloitettiin lisäksi ensimmäisen persoonan ammuntapeliksi suunnitellun *X-COM: Alliance* -pelin kehitystyö, mutta projekti ei koskaan tuottanut tulosta ja se lopetettiin 2002.

## Lähteet

## Kirjallisuutta
* 

## Aiheesta muualla
* 
* 
* 
*
Kale Teuronen

**Kale Teuronen** (17. tammikuuta 1912 &ndash; 24. joulukuuta 1986) oli suomalainen näyttelijä ja muusikko. Teuronen oli kotoisin Viipurista ja teki kiertueita 1930-luvulla Reino Helismaan sekä Martti Niemen kanssa.

1950-luvulla Teuronen aloitti elokuvanäyttelijänä, ja hänen tunnetuin roolinsa on *[[Tuntematon sotilas (vuoden 1955 elokuva)|Tuntemattoman sotilaan]]* sotamies Susi.

## Filmografia
* *[[Tuntematon sotilas (vuoden 1955 elokuva)|Tuntematon sotilas]]* (1955)
* *[[Rakas varkaani]]* (1957)
* *[[Pekka ja Pätkä Suezilla]]* (1958)
* *[[Pieni luutatyttö]]* (1958)
* *[[Sven Tuuva]]* (1958)

## Aiheesta muualla
*
Stagnaatiopiste

**Stagnaatiopiste** on virtaavassa fluidissa kohta, jossa fluidin nopeus on nolla ja paine kaikkein suurin. Pisteen paikkaa voi muuttaa suurentamalla kohtauskulmaa. Mitä alempana piste on, sitä suurempi nostovoima sillä on.

## Lähteet
Eagle (automerkki)

**Eagle** oli Chrysler Corporationin automerkki, joka perustettiin vuonna 1989 Chryslerin ostettua AMC:n. Merkin valmistus loppui vuonna 1998. Vaikka merkki olikin melko lyhytikäinen, esimerkiksi sen Talon-coupé-malli myi yli 115&nbsp;000 kappaletta.

Nimeä Eagle käytti myös Dan Gurney kilpa-autoissaan. Yksi huomattavimmista oli vuoden 1967 Eagle-Weslake Formula 1 -auto.

## Mallit
* Eagle Wagon
* Eagle Medallion
* Eagle Premier
* Eagle Vista
* Eagle Summit
* Eagle Talon
* Eagle 2000GTX
* Eagle Vision

Tiedosto:AMC Eagle Wagon.JPG |Wagon (AMC)
Tiedosto:88 Medallion 478.jpg|Medallion
Tiedosto:1992 Eagle Premier ES Limited.jpg|Premier
Tiedosto:Eagle Vista (4857802371) (crop).jpg|Vista
Tiedosto:Eagle Summit.jpg|Summit (toinen sukupolvi)
Tiedosto:Eagle Summit LX wagon -- 03-16-2012 1.JPG|Summit Wagon
Tiedosto:Eagle Talon TSi 2G.jpg|Talon
Tiedosto:Eagle 2000GTX.jpg|2000GTX
Tiedosto:1995 Vision TSi sedan.jpg|Vision


## Aiheesta muualla
Bohrin epäyhtälö

**Bohrin epäyhtälö** on kompleksilukuihin liittyvä epäyhtälö. Sen mukaan jos z_1 ja z_2 ovat kompleksilukuja ja c positiivinen reaaliluku, on
|z_1+z_2|^2\leq (1+c)|z_1|^2+\left (1+\frac{1}{c}\right )|z_2|^2.
Epäyhtälössä pätee yhtäsuuruus jos ja vain jos z_2=cz_1.

## Lähteet
*Bohr, H., Zur Theorie der fastperiodischen Funktionen I, Acta Math. 45 (1924), 29-127
*Mitrinović, Pečarić, Fink, Classical and New Inequalities in Analysis
Kriittinen laitos

**Kriittinen laitos** eli **kriittinen editio** on kauno- tai tietokirjallisuudesta tai sävellyksestä laadittu kommentoitu julkaisu, joka pohjautuu huolelliseen lähdeaineiston tutkimukseen. 

Kirjallisten teosten kriittiset laitokset esittelevät teoksen syntyä, historiaa ja kontekstia ja selittävät sanoja ja käsitteitä sekä teoksen yhteyksiä muuhun kirjallisuuteen ja aatehistoriaan. Kriittiset laitokset ovat perusteoksia, jotka palvelevat laajasti kirjallista kulttuuria.

Sävellysten kriittisten laitosten ensisijaisia lähteitä ovat säveltäjän käsikirjoitukset, säveltäjän hyväksymät käsikirjoituskopiot sekä säveltäjän hyväksymät painetut laitokset. Lähteiden tulkintaan vaikuttaa merkittävästi sävellyksen syntyaika. Esimerkiksi varhaisessa länsimaisessa musiikissa nuottikirjoitus sisältää usein vain rakenteellisen rungon ja jättää lopullisen soivan tuloksen esiintyjien päätettäväksi. Tieteelliseen kriittiseen laitokseen kuuluu myös tekstiosa, jossa esitellään käytetyt lähteet, arvioidaan niiden luotettavuutta sekä mahdollisesti esitetään teoksen syntyhistoriaa valottavia tietoja. 

Suomalaisen kirjallisuuden tekstikriittisiin laitoksiin luetaan esimerkiksi Johan Ludvig Runebergin koottujen teosten editio. Myös Aleksis Kiven *[[Nummisuutarit|Nummisuutareista]]* julkaistiin kriittinen laitos vuonna 2010. Samoin Mikael Agricolan *[[Abc-kiria]]sta* on valmistunut kriittinen laitos sarjassa *Mikael Agricolan teosten tieteelliset editiot*.

Tekeillä on Elias Lönnrotin teosten kriittinen laitos. Zacharias Topeliuksen teoksista julkaistaan vuosikymmenen aikana historiallis-kriittinen laitos, jonka ensimmäinen osa on ilmestynyt vuonna 2010. Svenska litteratursällskapet i Finlandin vuonna 2008 käynnistämä hanke julkaisee Georg August Wallinin tuotannon tekstikriittisenä laitoksena kuudessa osassa alkaen vuodesta 2010. Suomalaisen Kirjallisuuden Seura julkaisee Kalevalan kriittisen edition verkossa vuonna 2020.

Suomalaisen musiikin merkittävin kriittinen julkaisuhanke on Jean Sibeliuksen sävellysten kokonaisjulkaisu, jota valmistelevat Kansalliskirjasto, Sibelius-Seura ry ja musiikkikustantamo Breitkopf & Härtel. Työ käynnistyi vuonna 1996, ja ensimmäinen nide julkaistiin vuonna 1998.

## Lähteet

## Kirjallisuutta
* 
* 
* 
** Aleksis Kivi, ''Nummisuutarit'' – digitaalinen kriittinen editio. Toimittaneet Jyrki Nummi (päätoimittaja), Sakari Katajamäki, Ossi Kokko ja Petri Lauerma. Suomalaisen Kirjallisuuden Seura, 2011.
* 
* 

## Aiheesta muualla
* Edith – suomalaisen kirjallisuuden kriittiset editiot. Suomalaisen Kirjallisuuden Seura.
* Jean Sibelius Works. Sibeliuksen teosten kriittisen edition verkkosivut. Kansalliskirjasto.
* Tekstuaalitieteiden sanasto. Suomalaisen Kirjallisuuden Seura.
* The European Society for Textual Scholarship. 
* Society for Textual Scholarship.